નેશનલ એલિજિબિલિટી એન્ડ એન્ટ્રન્સ ટેસ્ટ (નીટ). છેલ્લા એક માસથી વિવાદનું કેન્દ્ર રહેલી આ મેડિકલ અભ્યાસની પ્રવેશપરીક્ષાને લઈને ગુજરાતમાં ધોરણ-૧૨ સાયન્સના વિદ્યાર્થીઓના જીવ પડીકે બંધાયા હતા. બેચલર ઓફ મેડિસીન એન્ડ બેચલર ઓફ સર્જરી (એમબીબીએસ) તથા બેચલર ઓફ ડેન્ટલ સર્જરી (બીડીએસ)માં એડમિશન લેવા માટે સુપ્રીમ કોર્ટે આખા દેશમાં એક જ પ્રવેશપરીક્ષા (નીટ) લેવાનો આદેશ આપ્યો એ સાથે જ ગુજરાત, મહારાષ્ટ્ર સહિત ૧૮ રાજ્યોમાં તેનો વિરોધ થયો હતો અને ધોરણ-૧૨ સાયન્સના ડૉક્ટર બનવા માગતા અનેક વિદ્યાર્થીઓને પોતાનું ભાવિ અંધકારમય દેખાવા લાગ્યું હતું.